钦定古今图书集成/明伦汇编/官常典/第642卷 > 王修
## 钦定古今图书集成/明伦汇编/官常典/第642卷 > 王修

按《魏志》本传，“修字叔治，北海营陵人也。袁潭在青州，
辟修为治中从事。别驾刘献数毁短修。后献以事当
死，修理之得免，时人益以此多焉。复为别驾。谭、尚有
隙，尚攻谭，谭军败，修率吏民往救谭，谭喜曰：‘成吾军
者，王别驾也’。谭之败，刘询起兵，漯阴诸城皆应。谭叹
息曰：‘今举州背叛，岂孤之不德邪’？修曰：‘东莱太守管统，虽在海表，此人不反，必来’。”后十馀日，统果弃其妻
子来赴。谭复欲攻尚，修谏曰：“兄弟还相攻击，是败亡
之道也。”谭不悦，然知其忠节。后又问修计安出，修曰：
“夫兄弟者，左右手也。譬人将斗而断其右手，而曰我
必胜，若是者可乎？夫弃兄弟而不亲，天下其谁亲之？
属有谗人，固将交斗其间，以求一朝之利。愿明使君
塞耳勿听也。若斩佞臣数人，复相亲睦，以御四方，可
以横行天下。”谭不听，遂与尚相攻击，请救于太祖。太
祖既破冀州，谭又叛太祖，遂引军攻谭于南皮。修时
运粮在乐安，闻谭急将所领兵及诸从事数十人往
赴。修至高密，闻谭死，下马号哭曰：“无君焉归？”遂诣太
祖，乞收葬谭尸。太祖欲观修意，默然不应。修复曰：“受
袁氏厚恩，若得收敛谭尸，然后就戮，无所恨。”太祖嘉
其义，听之。以修为督军粮，还乐安。袁氏政宽，在职势
者多畜聚。太祖破邺，籍没审配等家财物货以万数。
及破南皮，阅修家谷不满十斛，有书数百卷。太祖叹
曰：“士不妄有名。”乃礼辟为司空掾，行司金中郎将。